CELEX: 32018R0266
Language: bg
Date: 2018-02-19 00:00:00
Title: Регламент за изпълнение (ЕС) 2018/266 на Комисията от 19 февруари 2018 година за вписване на наименование в регистъра на защитените наименования за произход и защитените географски указания („Thym de Provence“ (ЗГУ))

23.2.2018   
            
            
               BG
            
            
               Официален вестник на Европейския съюз
            
            
               L 51/6
            
         РЕГЛАМЕНТ ЗА ИЗПЪЛНЕНИЕ (ЕС) 2018/266 НА КОМИСИЯТА
   от 19 февруари 2018 година
   за вписване на наименование в регистъра на защитените наименования за произход и защитените географски указания („Thym de Provence“ (ЗГУ))
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 3, буква а) от него,
   като има предвид, че:
   
               (1)
            
            
               В съответствие с член 50, параграф 2, буква а) от Регламент (ЕС) № 1151/2012 подаденото от Франция заявление за регистрация на наименованието „Thym de Provence“ като защитено географско указание (ЗГУ) бе публикувано в Официален вестник на Европейския съюз
                   (2).
            
         
               (2)
            
            
               На 9 юни 2017 г. Комисията получи уведомление за възражение и съответното мотивирано възражение от Германия. На 22 юни 2017 г. Комисията препрати на Франция подадените от Германия уведомление за възражение и мотивирано възражение.
            
         
               (3)
            
            
               Германия възрази срещу регистрацията на наименованието „Thym de Provence“, защото това би застрашило употребата на понятието „Herbes de Provence“ (на немски „Kräuter der Provence“), обикновено използвано в производството на подправки и овкусители за описване на конкретен вид смес от билки, в чийто състав обичайно влизат розмарин, риган, мащерка, градински чай и лавандула, но също така и дафинов лист и други подправки, като индийско орехче и карамфил, в различни комбинации. Макар сместа от билки, наречена „Herbes de Provence“, да съдържа типични провансалски билки, тя съдържа и други подправки, като дафинов лист и индийско орехче, които не са типични за Прованс. Освен това „Herbes de Provence“ се приготвя с билки, които не е задължително да произхождат от Прованс. Поради това регистрацията на наименованието „Thym de Provence“ може да застраши предлагането на пазара като „Herbes de Provence“ на цялата смес от билки и подправки.
            
         
               (4)
            
            
               Тъй като счете възражението за допустимо, с писмо от 1 август 2017 г. Комисията прикани Франция и Германия да проведат целесъобразни консултации в продължение на три месеца, за да постигнат съгласие помежду си в съответствие с вътрешните си процедури.
            
         
               (5)
            
            
               Между страните беше постигнато съгласие. На 6 ноември 2017 г. Франция съобщи на Комисията резултатите във връзка с постигнатото съгласие.
            
         
               (6)
            
            
               Франция и Германия се споразумяха, че дори и след регистрацията на наименованието „Thym de Provence“ като ЗГУ понятието „Herbes de Provence“, включително неговите преводи, следва да продължи да може да се използва на територията на Съюза, при условие че се спазват принципите и правилата, приложими в неговия правен ред.
            
         
               (7)
            
            
               Тъй като съдържанието на постигнатото между Франция и Германия съгласие е в съответствие с разпоредбите на Регламент (ЕС) № 1151/2012 и законодателството на ЕС, то следва да бъде взето предвид.
            
         
               (8)
            
            
               Предвид гореизложеното наименованието „Thym de Provence“ следва да бъде вписано в регистъра на защитените наименования за произход и защитените географски указания,
            
         ПРИЕ НАСТОЯЩИЯ РЕГЛАМЕНТ:
   Член 1
   Регистрира се наименованието „Thym de Provence“ (ЗГУ).
   Наименованието, посочено в първата алинея, се използва за идентифициране на продукт от клас 1.8. „Други продукти от приложение I към Договора (подправки и др.)“ от приложение XI към Регламент за изпълнение (ЕС) № 668/2014 на Комисията (3).
   Член 2
   Понятието „Herbes de Provence“, включително неговите преводи, може да продължи да се използва на пазара на територията на Съюза, при условие че се спазват принципите и правилата, приложими в неговия правен ред.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 февруари 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 343, 14.12.2012 г., стр. 1.
   
      (2)  ОВ C 92, 24.3.2017 г., стр. 14.
   
      (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).